《心铭》
唐代·法融禅师

心性不生，何须知见。本无一法，谁论熏炼。往返无端，追寻不见。
一切莫作，明寂自现。前际如空，知处迷宗。分明照境，随照冥蒙。
一心有滞，诸法不通。去来自尔，胡假推穷。生无生相，生照一同。
欲得心净，无心用功。纵横无照，最为微妙。知法无知，无知知要。
将心守静，犹未离病。生死忘怀，即是本性。至理无诠，非解非缠。
灵通应物，常在目前。目前无物，无物宛然。不劳智鉴，体自虚玄。
念起念灭，前后无别。后念不生，前念自绝。三世无物，无心无佛。
众生无心，依无心出。分别凡圣，烦恼转盛。计较乖常，求真背正。
双泯对治，湛然明净。不须功巧，守婴儿行。惺惺了知，见网转弥。
寂寂无见，暗室不移。惺惺无妄，寂寂明亮。万象常真，森罗一相。
去来坐立，一切莫执。决定无方，谁为出入。无合无散，不迟不疾。
明寂自然，不可言及。心无异心，不断贪淫。性空自离，任运浮沉。
非清非浊，非浅非深。本来非古，见在非今。见在无住，见在本心。
本来不存，本来即今。菩提本有，不须用守。烦恼本无，不须用除。
灵知自照，万法归如。无归无受，绝观忘守。四德不生，三身本有。
六根对境，分别非识。一心无妄，万缘调直。心性本齐，同居不携。
无心顺物，随处幽栖。觉由不觉，即觉无觉。得失两边，谁论好恶。
一切有为，本无造作。知心不心，无病无药。迷时舍事，悟罢非异。
本无可取，今何用弃。谓有魔兴，言空象备。莫灭凡情，唯教息意。
意无心灭，心无行绝。不用证空，自然明彻。灭尽生死，冥心入理。
开目见相，心随境起。心外无境，境外无心。将心灭境，彼此由侵。
心寂境如，不遣不拘。境随心灭，心随境无。两处不生，寂静虚明。
菩提影现，心水常清。德性如愚，不立亲疏。宠辱不变，不择所居。
诸缘顿息，一切不忆。永日如夜，永夜如日。外似顽嚣，内心虚真。
对境不动，有力大人。无人无见，无见常现。通达一切，未尝不遍。
思维转昏，迷乱精魂。将心止动，转止转奔。万法无所，唯有一门。
不入不出，非静非喧。声闻缘觉，智不能论。实无一物，妙智独存。
本际虚冲，非心所穷。正觉无觉，真空不空。三世诸佛，皆乘此宗。
此宗毫末，沙界含容。一切莫顾，安心无处。无处安心，虚明自露。
寂静不生，放旷纵横。所作无滞，去住皆平。慧日寂寂，定光明明。
照无相苑，朗涅盘城。诸缘忘毕，诠神定质。不起法座，安眠虚室。
乐道恬然，优游真实。无为无得，依无自出。四等六度，同一乘路。
心若不生，法无差互。知生无生，现前常住。智者方知，非言诠悟。